സുപ്രധാന രാജ്യമെന്ന നിലയില് ഇന്ത്യയുമായി ബന്ധം നിലനിര്ത്താന് ആഗ്രഹമെന്ന് താലിബാന് കാബൂള് : സുപ്രധാന രാജ്യമെന്ന നിലയില് ഇന്ത്യയുമായി ബന്ധം നിലനിര്ത്താന് ആഗ്രഹമുണ്ടെന്ന് താലിബാന്. ഇന്ത്യയുമായി അഫ്ഗാനിസ്ഥാനുണ്ടായിരുന്ന വ്യാപാര, രാഷ്ട്രീയ, സാംസ്കാരിക ബന്ധം നിലനിര്ത്താന് ആഗ്രഹിക്കുന്നുവെന്ന് താലിബാന്റെ മുതിര്ന്ന നേതാവ് ഷേര് മുഹമ്മദ് അബ്ബാസ് സ്താനിക്സായി വ്യക്തമാക്കി. ഇന്ത്യയുമായുള്ള വ്യാപാര, രാഷ്ട്രീയ, സാംസ്കാരിക ബന്ധങ്ങള്ക്ക് ഞങ്ങള് വലിയ പ്രാധാന്യം നല്കുന്നു. ആ ബന്ധം നിലനിര്ത്താനാണ് ആഗ്രഹം. വ്യോമപാത വഴിയുള്ള വ്യാപാരവും തുറന്നിടേണ്ടതുണ്ട്. സ്താനിക്സായിയെ ഉദ്ധരിച്ച് പാക് മാധ്യമമായ ഇന്ഡിപെന്ഡന്റ് ഉറുദു റിപ്പോര്ട്ട് ചെയ്തു.പാഷ്തോ ഭാഷയില് പുറത്തുവിട്ട വീഡിയോയില് പാക്കിസ്ഥാന്, ചൈന, റഷ്യ തുടങ്ങിയ രാജ്യങ്ങളുമായുള്ള വ്യാപാര ബന്ധത്തെക്കുറിച്ചും പരാമര്ശമുണ്ട്.അഫ്ഗാന് ഭരണം പിടിച്ചതിന് പിന്നാലെ ഇന്ത്യയുമായുള്ള വ്യാപാര ബന്ധങ്ങള് താലിബാന് നിര്ത്തലാക്കിയിരുന്നു. അഫ്ഗാനില് ശരീഅത്ത് അടിസ്ഥാനമാക്കിയുള്ള ഭരണം സ്ഥാപിക്കുമെന്നാണ് താലിബാന് അറിയിച്ചിരിക്കുന്നത്.സര്ക്കാര് രൂപീകരണത്തിന് വേണ്ടി കാബൂളില് വിവിധ ഗ്രൂപ്പുകളുമായി കൂടിയാലോചനകള് നടക്കുകയാണ്. എല്ലാ തലത്തിലുമുള്ള ആളുകള് സര്ക്കാരിലുണ്ടാകും. സ്താനിക്സായി പറഞ്ഞു.